**PRIJEDLOG!**

Temeljem članka 16. Statuta Općine Orehovica (''Službeni glasnik Međimurske županije'', broj 7/21 i 4/22), Općinsko vijeće Općine Orehovica na 22. sjednici održanoj dana 04. srpnja 2024. godine donosi

**ODLUKU**

**o darovanju nekretnina k.č.br. 1961/7 i k.č.br. 1961/8 k.o. Orehovica**

**Članak 1.**

Ovom Odlukom daruju se nekretnine k.č.br. 1961/7 i k.č.br. 1961/8 k.o. Orehovica, u vlasništvu Općine Orehovica, Domu za odrasle osobe Orehovica.

**Članak 2.**

Nekretnine iz članka 1. daruju se u svrhu izgradnje dvojnog stambenog objekta za pružanje usluge za organizirano stanovanje i smještaj odraslih osoba sa mentalnim oštećenjem.

**Članak 3.**

Ova Odluka stupa na snagu osmog dana od dana objave u „Službenom glasniku Međimurske županije“.

**OPĆINSKO VIJEĆE OPĆINE OREHOVICA**

KLASA:

URBROJ:

Orehovica, 04. srpnja 2024. godine

**PREDSJEDNIK OPĆINSKOG VIJEĆA**

Vedran Kovač

**OBRAZLOŽENJE:**

Planirana sredstva za izgradnju i opremanje dvojnog stambenog objekta osigurat će se iz sredstava EU projekta. Nakon potpisivanja ugovora o prijenosu prava vlasništva nekretnine pristupilo bi se sljedećoj fazi plana, a to je izrada projektno-tehničke dokumentacije za izgradnju dvojnog objekta i ishođenje građevinske dozvole (za što se sredstva osiguravaju iz državnog proračuna-MROSP). Realizacija tih aktivnosti vrlo je hitna, jer je prethodno pribavljanje spomenute dokumentacije nužno za apliciranje na natječaj ESF-a koji je planiran negdje početkom jeseni ove godine.

Sama izgradnja i opremanje dvojnog stambenog objekta planirana je do kraja 2026. godine kada se planira i useljenje korisnika. Uslugom organiziranog stanovanja u tom dvojnom objektu planira se obuhvatiti do 12 korisnika – odraslih osoba s invaliditetom – mentalnim oštećenjem kojima uslugu rješenjem priznaje nadležni Hrvatski zavod za socijalni rad. Transformacija ustanova socijalne skrbi za osobe s invaliditetom predviđena je u okviru politike deinstitucionalizacije koju Republika Hrvatska provodi u skladu sa zajedničkim okvirom socijalne politike te procesa deinstitucionalizacije na razini Europske unije te međunarodnim standardima zaštite ljudskih prava. Pravo na neovisno življenje i uključenost u zajednicu navedeno je i u Konvenciji o pravima osoba s invaliditetom UN-a i okosnica je deinstitucionalizacije i pretpostavka za ostvarivanje i mnogih drugih prava osoba s invaliditetom, prije svega prava na obrazovanje, prava na rad i zapošljavanje, prava na primjerenu zdravstvenu zaštitu, prava na primjeren životni standard, prava na sudjelovanje u javnom i političkom životu itd.

Slijedom navedenog, ova ustanova aktivno se uključila u proces deinstitucionalizacije, od strane Ministarstva rada, mirovinskog sustava, obitelji i socijalne politike pozvani su na žurnu pripremu dokumentacije i na pridržavanje zadanih rokova, a sve kako bi se aktivnosti iz akcijskog plana mogle kontinuirano provoditi. Dom Orehovica transformirat će se na način da će na sadašnjoj adresi doma ostati matična ustanova za smještaj u kojoj bi ostalo na smještaju oko 140 korisnika, dok bi se od ostatka korisnika doma kojih sada ima 165, dio preselio u nove stambene jedinice kroz pružanje socijalne usluge organiziranog stanovanja. Upravo stoga izgradnja jedne nove stambene jedinice za organizirano stanovanje na području mjesta Orehovica od bitne je važnosti zbog korisnika i blizine matičnog doma.

U isti projekt uključili su se i Grad Čakovec i Grad Prelog, koji su također osigurali nekretnine za izgradnju stambenih jedinica, što znači da su prepoznali važnost ovog projekta za društvenu zajednicu i poboljšanje kvalitete života korisnika Doma – osoba s invaliditetom.